SAN DIEGO, BRATISLAVA. Mayský kráľ začal po miestnosti rozptyľovať kadidlo. Jeho ľud už dlhú dobu trápi sucho. Vládca chce privolať boha vetra, ktorý so sebou prinesie aj každoročné monzúnové dažde.
Suchá však neprestanú a tak skúsi poslednú záchranu: bohu vetra obetuje svoj veľký nefritový náprsný prívesok. Ani obeta však mayskej civilizácii v dnešnom Belize a Guatemale nepomohla. Okolo roku 800 nášho letopočtu začala upadať až napokon zanikla.
Archeológom sa však podarilo nájsť záhadný nefritový prívesok, ktorý zrejme mayský kráľ použil pri niekoľkých obetných obradoch. Je jediný na svete, ktorý je popísaný mayskými hieroglyfmi, ktoré odkrývajú záhadný príbeh. Výskum uverejnili vo vedeckom časopise Ancient Mesoamerica.
Krátky, ale dôležitý
Náprsný prívesok vykopali v roku 2015 na malom nálezisku Nim Li Punit v južnom Belize. Objavili ho v hrobke, ktorú datujú do roku 800 nášho letopočtu.
V hrobke našli okrem vzácneho prívesku aj 25 hlinených nádob a veľký kameň vytesaný do tvaru božstva. Okrem niekoľkých zubov na nálezisku neboli žiadne ľudské ostatky čo naznačuje, že prívesok bol súčasťou obety.
Novoobjavený šperk je druhý najväčší svojho druhu z Belize. Na šírku mal viac ako 18 centimetrov, na výšku asi desať centimetrov a hrubý bol iba sedem milimetrov. Najzaujímavejšie však je, že ide o prvý náprsný prívesok, ktorý obsahuje aj historický text s tridsiatimi hieroglyfmi.